དཔེ་ཆ་ཡག་པོ་བཀླག་རྒྱུ་ནི་ལས་སླ་བོ་ཞིག་མིན་པ་བདག་གིས་གསལ་བོ་ཤེས་ལ།ཁྱོད་ཚོའི་གྲས་ཀྱི་མི་མང་བོ་ཞིག་གི་འཚོ་བའི་ཐད་གནད་དོན་སྣ་ཚོགས་ལྷགས་ཏེ་བློ་རྩེ་གཅིག་སྒྲིམ་གྱིས་སེམས་ཤུགས་ཡོད་ཚད་དཔེ་ཆའི་ཐོག་འདོན་རྒྱུ་ཧ་ཅང་དཀའ་བའང་བདག་གིས་རྟོགས་ཐུབ་པ་མ་ཟད།ང་རང་ཉིད་ལའང་མྱོང་བ་ཟབ་མོ་ཡོད།ང་རང་ལོ་ན་གཉིས་ལ་སོན་པའི་སྐབས་ནས་བཟུང་བདག་གི་ཨ་ཕ་ཁྱིམ་དང་བྲལ་སོང་བས།ཨ་མ་གཅིག་པུས་ང་རང་བསྐྱངས་འོངས་པ་རེད།ཡིན་ནའང་།ཨ་མ་ལས་ཀར་སོང་སྟེ་ནམ་རྒྱུན་འཚོ་བའི་གྲོན་དངུལ་གྱི་ཆེད་དུ་ཤ་ཐང་འབད་ཐང་མི་བྱེད་ཐབས་མེད་ཡིན་ཡང་།དེ་ལྟར་བྱས་ནའང་སྐབས་འགར་ང་ཚོར་བྱིས་པ་གཞན་ལ་ཡོད་པའི་དངོས་པོ་མཁོ་སྤྲོད་བྱེད་ཐབས་མེད་ལ།སྐབས་འགར་བདག་གིས་འཚོ་བའི་ཁྲོད་དུ་ཨ་ཕ་ཞིག་ཡོད་ན་སྙམ་པའི་རེ་བ་བཅངས་མྱོང་།སྐབས་སྐབས་སུ་རང་ཉིད་གྲོགས་མེད་ཁེར་རྐྱང་ཞིག་དང་མཐའ་འཁོར་གྱི་ཁོར་ཡུག་དང་བསྟུན་ཐབས་མི་འདུག་པའི་ཚོར་བ་ཡང་སྐྱེས་མྱོང་བས།ངས་རྒྱུན་པར་རང་ཉིད་ཀྱིས་སྒྲུབ་འོས་པ་ནང་ལྟར་བློ་རྩེ་གཅིག་སྒྲིམ་གྱིས་སློབ་སྦྱོང་བྱས་པ་མིན་ལ།རང་ཉིད་ངོ་ཚ་འོས་པའི་བྱ་བ་མང་བོ་བསྒྲུབས་མྱོང་ཞིང་།དཀའ་ལས་གཏོད་མི་དགོས་པའི་བྱ་བའང་མང་བོ་ཞིག་བྱུང་མྱོང་བ་དང་།ང་ཡི་འཚོ་བར་བརྡབ་གསིག་ཆེན་པོ་ཐེབས་ཏེ་ཐུར་དུ་རྒུད་ལ་ཉེ་བ་བྱུང་།འོན་ཀྱང་།ང་རང་ལས་ཧ་ཅང་བཟང་སྟེ།དོན་དག་མང་བོ་ཞིག་གི་ཐད་ནས་ཡང་བསྐྱར་མགོ་རྩོམ་པའི་གོ་སྐབས་བྱུང་བ་དང་།སློབ་ཆེན་གྱི་ཁྲིམས་ལུགས་རིག་པའི་སློབ་གླིང་འགྲིམས་ཏེ་ཕུགས་བསམ་བསྙེགས་རྒྱུའི་སྐལ་བ་ལྡན་བྱུང་།བདག་གི་ཆུང་མ་མེ་ཞར་ཨོ་བྷ་མ་ལ་ཡང་དེ་དང་རིགས་འདྲ་བའི་མི་ཚེའི་གཏམ་རྒྱུད་ཅིག་ཡོད་དེ།མོའི་ཕ་མ་གཉིས་ཀ་སློབ་ཆེན་འགྲིམས་མ་མྱོང་ལ་རྒྱུ་ནོར་ཡང་མང་བོ་མེད་པ་ཞིག་རེད་མོད།འོན་ཀྱང་ཁོ་ཚོར་བརྩོན་པ་ཧ་ཅང་ཆེ་ཞིང་མོ་ཡང་དེ་ནང་བཞིན་རེད།དེར་བརྟེན་མོ་རང་ཨ་མེ་རི་ཁའི་ཆེས་བཟང་བའི་སློབ་གྲྭར་འགྲིམས་ཐུབ་པར་གྱུར།ཁྱོད་ཚོའི་གྲས་ཀྱི་མི་མང་བོར་ཡང་ཕན་ལྡན་གྱི་ཆ་རྐྱེན་ལེགས་པོ་དེ་འདྲ་མི་ལྡན་ཞིང་།འཚོ་བའི་ཁྲོད་ཁྱོད་ལ་རོགས་སྐྱོར་བྱ་ཐུབ་པའི་རྒན་རབས་པ་མེད་པའི་མིའང་ཡོད་སྲིད་ལ།ཡང་ཁྱོད་ཀྱི་ཁྱིམ་མིའི་ཁྲོད་ལས་ཀ་ཤོར་བ་དང་དཔལ་འབྱོར་ཧ་ཅང་དཀའ་ཁག་ཆེ་བ་དེ་འདྲའང་ཡོད་སྲིད།ཡང་ན།ཁྱོད་གནས་སའི་ས་ཁུལ་དེ་དེ་འདྲའི་བདེ་འཇགས་མེད་ཀྱང་སྲིད་ལ།ཁྱོད་ལ་ཤུགས་རྐྱེན་ངན་པ་ཐེབས་པའི་གྲོགས་པོ་དང་འཕྲད་ཀྱང་སྲིད།འོན་ཀྱང་།མཐར་གཏུགས་ན་ཁྱོད་ཀྱི་འཚོ་བའི་གནས་ཚུལ་ཏེ།ཁྱོད་ཀྱི་སྐྱེ་གཟུགས་དང་།ཐོབ་ཐང་།དཔལ་འབྱོར་གྱི་ཆ་རྐྱེན།ཁྱིམ་ཚང་གི་རྣམ་པ་སོགས་ཚང་མ་ནི་སློབ་སྦྱོང་སྣང་མེད་དང་རྣམ་འགྱུར་ངན་པར་འགྱུར་བའི་ཁ་གཡར་ས་ཡེ་ནས་མིན་ལ།འདི་དག་ནི་ཁྱོད་ཀྱིས་དགེ་རྒན་དང་ཁ་འཛིང་བྱེད་པ་དང་།སློབ་བྱོལ་བྱེད་པའམ་སློབ་མཚམས་འཇོག་པའི་ཁ་གཡོར་སའང་མ་ཡིན།ཡང་འདི་དག་ནི་ཁྱོད་ཀྱིས་དཔེ་ཆ་ཡག་པོ་མི་ཀློག་པའི་ཁ་གཡོར་སའང་མ་ཡིན་ནོ།